लेकिन इस हकीकत को भी नकारा नहीं जा सकता कि ‘ऐसे लोग (कथित बाहुबली )’ सिर्फ और सिर्फ राजनीति की पैदाइश होते हैं ( महाज्ञानी लोगों से अनुरोध है कृप्या यहाँ ‘पैदाइश’ शब्द के अर्थ का अनर्थ निकालने की चेष्टा न करें ) और राजनीति और सत्ता की सीढ़ी के सहारे ही परवान चढ़ते हैं l लेकिन जब – जब ये राजनीति के लिए सिरदर्द बनते हैं या राजनीति के समीकरणों में फिट बैठते नहीं दिखते तो राजनीति इन्हें इनकी औकात भी बता देती है l बिहार की ही बात करूँ तो ऐसे लोगों के साथ ‘यूज एंड थ्रो’ का फॉर्मूला यहाँ सबों ने अपनाया है चाहे लालू यादव हों , नीतीश हों, भाजपा हो , काँग्रेस या अन्य कोई भी , सिर्फ लोजपा को छोड़कर , लोजपा ने कभी ऐसे लोगों को ‘थ्रो’ नहीं किया l इस संदर्भ में जेडी (यू) के बाहुबली विधायक और छोटे सरकार के नाम से कुख्यात अनंत सिंह पर की गई हालिया पुलिस-प्रशासनिक कारवाई का उदाहरण सबसे उपयुक्त है l अनंत सिंह पर की गई पुलिसिया – कारवाई नीतीश जी की सुशासन के प्रति प्रतिबद्धता का प्रतिफल नहीं है अपितु एक यादव युवक की हत्या के शक की सुई अनंत सिंह की ओर घूमी और इसी मौके का फायदा उठाते हुए लालू जी ने अपने यादव वोट-बैंक को खुश करने के लिए सरकार को कारवाई करने के लिए बाध्य कर दिया l अगर चुनाव सिर पर नहीं होते या लालू जी के साथ गठबंधन नहीं होता तो नीतीश जी कतई कोई कारवाई नहीं करते , सीधे शब्दों में कहूँ तो ” चुनाव नहीं होते तो कोई भी मरता ना लालू रिएक्ट करते ना नीतीश एक्ट” l दो दशकों तक जिस पेड़ को किसी ने ‘सींचा’ हो , उसका ‘फल’ खाया हो , उसकी ‘छांव’ का सुख भोगा हो उसे कोई ‘काटता’है क्या ? वैसे एक वक्त था जब लालू जी भी इस कथित ‘पेड़ (अनंत सिंह)’ की शरण में गए थे (भले ही कम समय के लिए ही सही ) लेकिन इस ‘पेड़’ का ‘माली’ बने रहने में नीतीश जी ने लालू जी को पछाड़ दिया था l